Hoe het hy dit gedurf? Watter mens sou dit durf? In ons teks staan die antwoord: Die mens wat Gód sover gekry het dat hy ten volle oortuig is van die waarheid.
Gemeente, en ampsdraers in ons midde, ook julle broeders wat gereed is om in die amp bevestig te word: Durf jy dit ook? Sonder onduidelikheid, sonder omhaal van woorde, sonder twyfel kies vir die waarheid? Reken maar dat God met elkeen van ons besig is. Voel jy dit ook? Dit vra nogal iets om vir die waarheid op te kom. Ook daardie aspekte wat gerieflikheidshalwe meestal oor die hoof gesien word. Hoe dan sonder vrees die waarheid praat? Die teks gee die antwoord: gedrewe deur die Gees, die hemelse Sender, is daar vir jou nie ‘n opsie om onder die waarheid uit te kom nie. Jy voel gewoon dat die vuur van die Gees jou van binne sal verteer, jou sal opeet, as jy die waarheid vir jouself hou. Soos die HERE vir Esegiël gesê het toe hy hom as profeet geroep het: Ek stuur jou na my volk om hulle te konfronteer met die waarheid.
Doen jy dit nie, as jy nie durf nie, met die gevolg dat hulle omkom sonder die waarheid te gehoor het, dan sal ek hulle bloed van jou eis. Maar as jy hulle wel die waarheid vertel, maar hulle bekeer hulle tog nie, dan is hulle self skuldig, maar jy het jou eie lewe gered. As God jou as profeet roep, dan word die waarheid in jou soos ‘n vuur, wat of jou sal aanvuur, die krag en moed sal gee om met heilige oortuiging op te kom vir die waarheid, sonder vrees vir mense, òf daardie vuur kan jou eie ondergang word, as jy die waarheid vir jouself hou.
In ons teks ontmoet ons Miga as gesant van God. Nogmaals, dit was nie sy prestasie nie. Maar Miga kon nie ontsnap nie. En toe hy hom aan God oorgegee het, om sy gesant te word, toe blyk dat God selfs wonders deur hom kon doen.
‘n Man van die platteland, ‘n boereseun, is nie bang om vir sy kollega profete die waarheid oop te vlek nie.
Gemeente, wat wil hierdie hoofstuk vir ons leer? Die tema lui: God vul sy profeet met krag. Laat ons hiermee begin. As iemand vandag bevestig word in die amp van ouderling of diaken, maar dieselfde geld ook vir die amp van elke gelowige: Laat elkeen van ons die vraag vra: Durf jy dit Miga na te sê: ek is vol krag! Ek is vol van die Gees van die HERE? Ek durf op te staan vir die waarheid! Durf jy dit? Dis nie altyd so maklik nie.
As gemeentelede sy naam swart smeer, as mense sy vermaning nie opvolg nie, hom dalk selfs teenwerk, hom vermy, vir hom soms selfs die deur nie eers oopmaak nie. In die Bybel is daar ook sulke voorbeelde, dink aan die profeet Elia, wat op ‘n stadium heeltemal depressief na die buiteland vertrek het en onder ‘n bossie gaan lê het. Die werklikheid van ampsdraer wees is baie keer weerbarstig. Maar juis in sulke omstandighede is dit goed dat jy die vuur van die waarheid in jou het, wat jou op pad stuur, ook al het jy nie meer krag en is jy niks meer lus om te gaan nie.
Vuur God se Woord jou aan? Lees jy uit die Bybel, elke oggend, voor jy met jou dagtaak begin? Lees jy darem elke dag uit die Bybel? ‘n Profeet wat God se Woord nie goed ken nie, begin sy eie mening te verkondig. Laat ons eerbied hê vir die Woord, elke profeet wat hier vanoggend in die kerk is. Laat ons eerbied hê vir ons hoogste Profeet en Leraar, Jesus Christus. Volgende week word ons uitgenooi om by Hom aan tafel te kom. Laat dit nie so wees dat ons, ons deur die week vir sy woorde skaam, maar op Sondag wel by Hom aan tafel wil sit nie. Hy wat sy Woord hoor, en dit ook doen, dit is slegs hulle wat uitgenooi word na die nagmaal. Ja jy is ook profeet in jou doen en late.
Geliefde gemeente, en broeders ampsdraers veral, as jy jou deur God se Woord laat lei, dan sal jy wel ondervind dat jy vir niemand hoef bang te wees nie. Soos Paulus gesê het: as God vir ons is, wie kan teen ons wees?
Of soos Marten Luther ‘n keer gesê het, en dit het hy nogals in die teenwoordigheid van die keiser gesê: Ék kies vir die waarheid, ek kan nie anders nie. God help my.